Neli päeva enne kohtumist Madridi Reali ja Madridi Atletico vahel on Lilleküla Staadion UEFA Superkarika kohtumise tarbeks kaunistatud ja dekoreeritud. Selleks, et rohkem kui 50 miljoni inimeseni jõudev telepilt oleks võimalikult kvaliteetne, peab ka meie rahvusstaadion nägema välja võimalikult ühe käekirja alusel kujundatuna.

"Staadion sai valmis tänu Superkarikale," rääkis EJL-i avalike suhete osakonna juhataja Mihkel Uiboleht intervjuus ERR-ile. "Staadionil on hetkel oluliselt rohkem võimalusi kui varem ja ta on erinev, sest Superkarika kujundust on väga palju. Staadioni ümber on mitmed telgid, meie sisehall on kasutusel akrediteerimiskeskusena, meil on selliseid nö ajutisi lahendusi palju erinevate ruumide, vabatahtlike keskuste ja UEFA enda kontori näol. Kõik need kohad on erinevad. Mul on kõige rohkem hea meel, et kõik, mis siin on tehtud, jääb siia kasutusele ja meie valikmängude ja UEFA Rahvuste liiga mängude korralduslik tase saab olema see, mida võiks oodata ühelt kaasaegselt spordiobjektilt - alates helisüsteemist, ekraanidest kuni mängijate intervjuude aladeni ja pressikonverentsiruumideni. See kõik vastab kaasaja nõudmistele."

UEFA Superkarika kohtumine mängitakse Lilleküla staadionil 15. augustil.